b'\n_START_ARTICLE_\nTessak\n_START_PARAGRAPH_\nTessak er et blankv\xc3\xa5pen med en bred, krum klinge som en kort sabel med lange par\xc3\xa9rstenger og enten en plate eller kurv av runde eller flate stenger som beskytter h\xc3\xa5nden. Tessaken var ogs\xc3\xa5 kjent som \xc2\xabbondesverd\xc2\xbb i Norge. _NEWLINE_Tessaken er av syd-tysk eller \xc3\xb8sterriksk opprinnelse og kom i bruk p\xc3\xa5 midten av 1500-tallet som et allment v\xc3\xa5pen egnet for stikk og hugg. Dette v\xc3\xa5penet ble innkj\xc3\xb8pt av kong Christian IV p\xc3\xa5 slutten av 1500-tallet for \xc3\xa5 skaffe v\xc3\xa5pen til det norske milit\xc3\xa6rvesenet som for det meste bestod av bondeoppbud for leidangen. I flere omganger mellom 1589 og 1617 ble flere tusen slike v\xc3\xa5pen anskaffet og solgt til selvkost til de norske b\xc3\xb8ndene. Tessaken var da umoderne i Tyskland.  Navnet, Tessak, er en avledning av det tyske \xc2\xabD\xc3\xbcsagge\xc2\xbb som var betegnelsen p\xc3\xa5 en enkel b\xc3\xb8hmisk sabeltype._NEWLINE_De norske b\xc3\xb8ndene var forpliktet til \xc3\xa5 ha v\xc3\xa5pen til landets forsvar. V\xc3\xa5pentypene ble standardisert til de nye v\xc3\xa5pnene gev\xc3\xa6r, tessak og hellebard med Christian IVs norske lov av 1604. Samtidig beholdt man de gamle v\xc3\xa5pnene \xc3\xb8ks og spyd. Antall v\xc3\xa5pen som skulle finnes p\xc3\xa5 en g\xc3\xa5rd var bestemt av g\xc3\xa5rdens st\xc3\xb8rrelse og \xc3\xb8konomi.'